EFTAN VALVONTAVIRANOMAISEN PÄÄTÖS,

annettu 21 päivänä huhtikuuta 2021,

Norjan tai Islannin tai niiden tiettyjen vyöhykkeiden tai lokeroiden taudista vapaan aseman ja tautia vastaan rokottamatta jättämistä koskevan aseman ja hävittämisohjelmien hyväksymisestä tiettyjen luettelossa esitettyjen tautien osalta Euroopan parlamentin ja neuvoston asetuksen (EU) 2016/429 ja komission delegoidun asetuksen (EU) 2020/689 mukaisesti [2021/1332]

EFTAN VALVONTAVIRANOMAINEN, joka

ottaa huomioon EFTA-valtioiden sopimuksen valvontaviranomaisen ja tuomioistuimen perustamisesta ja erityisesti sen pöytäkirjassa nro 1 olevan 1 artiklan 2 kohdan ja 3 artiklan,

ottaa huomioon Euroopan talousalueesta tehdyn sopimuksen, jäljempänä ’ETA-sopimus’, liitteessä I olevan I luvun 1.1 osan 13 kohdassa tarkoitetun säädöksen, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1), jäljempänä ’asetus (EU) 2016/429’, sellaisena kuin se on muutettuna ja mukautettuna ETA-sopimuksen pöytäkirjassa 1 olevalla 4 kohdan d alakohdalla ja sopimuksen liitteessä I tarkoitetuilla erityisillä mukautuksilla ja alakohtaisilla mukautuksilla ja erityisesti sen 31 artiklan 3 kohdalla, 36 artiklan 4 kohdalla ja 280 artiklalla,

ottaa huomioon ETA-sopimuksen liitteessä I olevan I luvun 1.1 osan 13e kohdassa tarkoitetun säädöksen, Euroopan parlamentin ja neuvoston asetuksen (EU) 2016/429 täydentämisestä tiettyjen luetteloitujen tautien ehkäisemistä ja torjuntaa koskevien sääntöjen osalta 17 päivänä joulukuuta 2019 annetun komission delegoidun asetuksen (EU) 2020/687 (2), jäljempänä ’delegoitu asetus (EU) 2020/687’, sellaisena kuin se on mukautettuna ETA-sopimuksen liitteessä I tarkoitetuilla alakohtaisilla mukautuksilla ja erityisesti sen 112 artiklalla,

ottaa huomioon ETA-sopimuksen liitteessä I olevan I luvun 1.1 osan 13h kohdassa tarkoitetun säädöksen, Euroopan parlamentin ja neuvoston asetuksen (EU) 2016/429 täydentämisestä tiettyjen luetteloitujen ja uusien tautien seurantaa, hävittämisohjelmia ja taudista vapaata asemaa koskevien sääntöjen osalta 17 päivänä joulukuuta 2019 annetun komission delegoidun asetuksen (EU) 2020/689 (3), jäljempänä ’delegoitu asetus (EU) 2020/689’, sellaisena kuin se on mukautettuna pöytäkirjassa I olevan 4 kohdan d alakohdalla ja kyseisen sopimuksen liitteessä I tarkoitetuilla alakohtaisilla mukautuksilla ja erityisesti sen 84 artiklalla,

sekä katsoo seuraavaa:

Asetus (EU) 2016/429, delegoitu asetus (EU) 2020/687 ja delegoitu asetus (EU) 2020/689 sisältyvät ETA-sopimuksen liitteisiin 17 päivästä huhtikuuta 2021 alkaen. Asetuksessa (EU) 2016/429, delegoidussa asetuksessa (EU) 2020/687 ja delegoidussa asetuksessa (EU) 2020/689 esitettyjen soveltamispäivämäärien mukaisesti kyseisiä asetuksia sovelletaan 21 päivästä huhtikuuta 2021 alkaen.

Asetuksessa (EU) 2016/429 vahvistetaan eläinten välillä tarttuvien ja eläimestä ihmiseen tarttuvien tautien ehkäisemistä ja torjuntaa koskeva uusi oikeudellinen kehys. Siinä säädetään erityisesti Euroopan talousalueen valtioiden, jäljempänä ’ETA-valtiot’, tai niiden vyöhykkeiden tai lokerojen taudista vapaan aseman tai tautia vastaan rokottamatta jättämistä koskevan aseman ja hävittämisohjelmien hyväksymisestä kyseisen asetuksen 5 artiklan 1 kohdassa lueteltujen tiettyjen tautien osalta yhden tai useamman asiaankuuluvan eläinlajin osalta.

Asetuksen (EU) 2016/429 280 artiklan 1 kohdassa säädetään taudista vapaaseen asemaan tai tautia vastaan rokottamatta jättämistä koskevaan asemaan, jäljempänä ’asemat’, liittyvistä siirtymätoimenpiteistä, jotka on hyväksytty ennen kyseisen asetuksen soveltamista neuvoston direktiivien 64/432/ETY (4), 91/68/ETY (5), 2006/88/EY (6) tai neuvoston direktiivin 2009/158/EY (7), jäljempänä ’asiaankuuluva aiempi direktiivi’, mukaisesti. Näihin viitataan jäljempänä ilmaisulla ’voimassa olevat asemat’.

Delegoidun asetuksen (EU) 2020/689 84 artiklan 1 kohdalla täydennetään asetuksen (EU) 2016/429 280 artiklan 1 kohtaa säätämällä, että voimassa olevat asemat katsotaan hyväksytyiksi delegoidun asetuksen (EU) 2020/689 mukaisesti, jos asiaan kuuluva voimassa oleva asema on hyväksytty ennen kyseisen asetuksen soveltamisen alkamispäivää. EFTAn valvontaviranomainen, jäljempänä ’valvontaviranomainen’, on hyväksynyt useita päätöksiä Norjan ja Islannin tai niiden tiettyjen vyöhykkeiden aseman hyväksymisestä

asiaankuuluvan aiemman direktiivin mukaisesti ennen delegoidun asetuksen (EU) 2020/689 täytäntöönpanoa, jäljempänä ’aiemmat asemaa koskevat päätökset’.

Aiemmat asemaa koskevat päätökset sisältävät päätökset, jotka viranomainen on hyväksynyt asiaa koskevaa aiempaa direktiiviä edeltävien ETA-säädösten nojalla, mikäli kyseisten säädösten mukaiset hyväksyntäperusteet ovat vastanneet aiemman direktiivin mukaisia hyväksyntäperusteita. Nämä voimassa olevat asemat koskevat seuraavassa luettelossa esitettyjä tauteja:

— Brucella abortus-, B. melitensis- ja B. suis -tartunta nauta-, lammas- ja vuohieläinpopulaatioissa;

— Mycobacterium tuberculosis complex (M. bovis, M. caprae, M.Tuberculosis) (’MTBC’) -tartunta;

— nautojen tarttuva leukoosi (’EBL’);

— nautojen tarttuva rinotrakeiitti / tarttuva pustulaarinen vulvovaginiitti (’IBR/IPV’);

— Aujeszkyn tautiviruksen (’ADV’) aiheuttama tartunta;

— ilman rokotusta Newcastlen tauti -viruksen aiheuttama tartunta;

— virusperäinen verenvuotoseptikemia (’VHS’);

— tarttuva vertamuodostavan kudoksen kuolio (’IHN’);

— Marteilia refringens -tartunta ja

— Bonamia ostreae -tartunta.

Asetuksen (EU) 2016/429 280 artiklan 1 kohdan ja delegoidun asetuksen (EU) 2020/689 84 artiklan 1 kohdan mukaisesti kyseiset voimassa olevat asemat katsotaan hyväksytyiksi näiden asetusten mukaisesti. Selkeyden vuoksi tällä päätöksellä kumotaan aiemmat asemaa koskevat päätökset, ja sen liitteessä luetellaan hyväksytyiksi katsotut asemat.

Norja ja Islanti voivat hakea viranomaiselta taudista vapaan aseman tai tautia vastaan rokottamatta jättämistä koskevan aseman ja hävittämisohjelmien hyväksymistä yhden tai useamman luettelossa esitetyn taudin osalta asetuksen (EU) 2016/429 ja delegoidun asetuksen (EU) 2020/689 mukaisesti yhden tai useamman eläinlajin osalta, koko alueensa tai sen yhden tai useamman vyöhykkeen tai lokeron osalta, mikäli asetuksessa (EU) 2016/429 säädetyt edellytykset täyttyvät. Viranomainen voi hyväksyä ETA:n EFTA-valtioiden hakemukset, joita on tarvittaessa muutettava ja jotka koskevat taudista vapaata asemaa tai tautia vastaan rokottamatta jättämistä koskevaa asemaa tai hävittämisohjelmia, mikäli asiaankuuluvat edellytykset täyttyvät.

Viranomaisen on toimitettava asetuksen (EU) 2016/429 31 artiklan 3 kohdan, 36 artiklan 4 kohdan ja 266 artiklan 2 kohdan mukaisesti kaikki päätösluonnokset, jotka koskevat Norjan tai Islannin tai niiden tiettyjen vyöhykkeiden tai lokeroiden taudista vapaan aseman tai tautia vastaan rokottamatta jättämistä koskevan aseman ja hävittämisohjelmien hyväksymistä tiettyjen luettelossa esitettyjen tautien osalta, jäljempänä ’hyväksyntäpäätösluonnos’, EFTAn eläinlääkintä- ja kasvinsuojelukomitealle, jäljempänä ’komitea’. Komitea on nimetty avustamaan viranomaista tässä tehtävässä 26 päivänä lokakuuta 2012 tehdyn EFTA-valtioiden pysyvän komitean päätöksen N:o 4/2012/SC mukaisesti.

Komitean on annettava lausuntonsa kaikista toimitetuista hyväksyntäpäätösluonnoksista 26 päivänä lokakuuta 2012 tehdyn EFTA-valtioiden pysyvän komitean päätöksen N:o 3/2012/SC 3 artiklan mukaisesti vahvistettua tarkastelumenettelyä noudattaen. Jos komitea hyväksyy hyväksyntäpäätösluonnoksen, kyseisen päätöksen liitettä muutetaan siten, että siihen sisällytetään hyväksytyt uudet taudista vapaat asemat tai tautia vastaan rokottamatta jättämistä koskevat asemat tai hävittämisohjelmat.

Viranomainen on hyväksynyt aiemmin päätökset N:o 67/95/KOL, N:o 300/08/KOL ja N:o 265/12/KOL Norjan laatimien valmiussuunnitelmien hyväksymisestä suu- ja sorkkataudin, lintuinfluenssan ja luetteloon sisältyvien vesieläinten eksoottisten tautien torjumiseksi. Säädökset, joissa edellytetään asiaankuuluvien valmiussuunnitelmien hyväksymistä ja joihin kyseiset päätökset perustuivat (neuvoston direktiivit 90/423/ETY (8), 2005/94/EY (9) ja 2006/88/EY (10)), kumottiin asetuksella (EU) 2016/429 ja direktiivin 2005/94/EY osalta delegoidulla asetuksella (EU) 2020/687. Asetuksen (EU) 2016/429 43 ja 44 artiklassa, jotka koskevat valmiussuunnitelmia, ei vaadita ETA-valtioita toimittamaan valmiussuunnitelmia hyväksyttäväksi eikä toteuttamaan siirtymätoimenpiteitä ennen kyseisen asetuksen soveltamista hyväksyttyjen valmiussuunnitelmien tunnustamiseksi. Siksi selkeyden vuoksi tällä päätöksellä kumotaan päätökset N:o 67/95/KOL, N:o 300/08/KOL ja N:o 265/12/KOL,

ON HYVÄKSYNYT TÄMÄN PÄÄTÖKSEN:

1 artikla Norjan ja Islannin ja niiden vyöhykkeiden ja lokeroiden taudista vapaat asemat ja tautia vastaan rokottamatta jättämistä koskevat asemat ja hävittämisohjelmat, jotka on hyväksytty asetuksen (EU) 2016/429 ja delegoidun asetuksen (EU) 2020/689 mukaisesti, on lueteltu tämän päätöksen liitteessä.

2 artikla Tämän päätöksen liitteessä olevien taulukoiden neljännessä ja viimeisessä sarakkeessa esitetyt viranomaisen aiemmat päätökset tällä alalla kumotaan.

3 artikla Päätökset N:o 67/95/KOL, N:o 300/08/KOL ja N:o 265/12/KOL kumotaan.

4 artikla Tämä päätös tulee voimaan sen allekirjoittamispäivänä.

5 artikla Tämä päätös on osoitettu Islannille ja Norjalle.

6 artikla Tämä päätös on todistusvoimainen englannin kielellä.

Tehty Brysselissä 21 päivänä huhtikuuta 2021. EFTAn valvontaviranomaisen puolesta Bente ANGELL-HANSEN Puheenjohtaja Högni KRISTJÁNSSON siasta vastaava kollegion jäsen Frank J. BÜCHEL Kollegion jäsen Carsten ZATSCHLER Allekirjoittaja oikeus- ja hallintoasioista vastaavan johtajan ominaisuudessa

(1) EUVL L 84, 31.3.2016, s. 1. Sisällytetty ETA-sopimukseen 11 päivänä joulukuuta 2020 annetulla ETA:n sekakomitean päätöksellä N:o 179/2020.

(2) EUVL L 174, 3.6.2020, s. 67. Sisällytetty ETA-sopimukseen 5 päivänä helmikuuta 2021 annetulla ETA:n sekakomitean päätöksellä N:o 3/2021.

(3) EUVL L 174, 3.6.2020, s. 211. Sisällytetty ETA-sopimukseen 5 päivänä helmikuuta 2021 annetulla ETA:n sekakomitean päätöksellä N:o 4/2021.

(4) ETA-sopimuksen liitteessä I olevan I luvun 4.1 osan 1 kohdassa tarkoitettu säädös, eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annettu neuvoston direktiivi 64/432/ETY (EYVL 121, 29.7.1964, s. 1977), sellaisena kuin se on muutettuna ja mukautettuna ETA-sopimuksen liitteessä I tarkoitetuilla erityisillä mukautuksilla ja alakohtaisilla mukautuksilla.

(5) ETA-sopimuksen liitteessä I olevan I luvun 4.1 osan 2 kohdassa tarkoitettu säädös, eläinten terveyttä koskevista vaatimuksista yhteisön sisäisessä lampaiden ja vuohien kaupassa 28 päivänä tammikuuta 1991 annettu neuvoston direktiivi 91/68/ETY (EYVL L 46, 19.2.1991, s. 19), sellaisena kuin se on muutettuna ja mukautettuna ETA-sopimuksen liitteessä I tarkoitetuilla erityisillä mukautuksilla ja alakohtaisilla mukautuksilla.

(6) ETA-sopimuksen liitteessä I olevan I luvun 8.1 osan 4a kohdassa ja 3.1 osan 8a kohdassa tarkoitettu säädös, vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta 24 päivänä lokakuuta 2006 annettu neuvoston direktiivi 2006/88/EY (EUVL L 328, 24.11.2006, s. 14), sellaisena kuin se on muutettuna ja mukautettuna ETA-sopimuksen liitteessä I tarkoitetuilla alakohtaisilla mukautuksilla.

(7) ETA-sopimuksen liitteessä I olevan I luvun 4.1 osan 4a kohdassa tarkoitettu säädös, eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista 30 päivänä marraskuuta 2009 annettu neuvoston direktiivi 2009/158/EY (EUVL L 343, 22.12.2009, s. 74), sellaisena kuin se on muutettuna ja mukautettuna ETA-sopimuksen liitteessä I tarkoitetuilla erityisillä mukautuksilla ja alakohtaisilla mukautuksilla.

(8) ETA-sopimuksen liitteessä I olevan I luvun 3.1 osan 2 kohdassa tarkoitettu säädös, neuvoston direktiivi 90/423/ETY, annettu 26 päivänä kesäkuuta 1990, yhteisön toimenpiteistä suu- ja sorkkataudin torjumiseksi annetun direktiivin 85/511/ETY, eläinten terveyteen liittyvistä ongelmista yhteisön sisäisessä nautaeläinten ja sikojen kaupassa annetun direktiivin 64/432/ETY sekä terveyttä ja eläinten terveyttä koskevista ongelmista nautaeläinten ja sikojen sekä tuoreen lihan tai lihatuotteiden tuonnissa kolmansista maista annetun direktiivin 72/462/ETY muuttamisesta (EYVL L 224, 18.8.1990, s. 13), sellaisena kuin se on mukautettuna ETA-sopimuksen liitteessä I tarkoitetuilla alakohtaisilla mukautuksilla.

(9) ETA-sopimuksen liitteessä I olevan I luvun 3.1 osan 5a kohdassa tarkoitettu säädös, neuvoston direktiivi 2005/94/EY, annettu 20 päivänä joulukuuta 2005, yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta (EUVL L 10, 14.1.2006, s. 16), sellaisena kuin se on muutettuna ja mukautettuna ETA-sopimuksen liitteessä I tarkoitetuilla alakohtaisilla mukautuksilla.

(10) Tarkemmin direktiivin 90/423/ETY 5 artiklan 4 kohta, direktiivin 2005/94/EY 62 artiklan 4 kohta ja direktiivin 2006/88/EY 47 artiklan 4 kohta.